**Informatīvais ziņojums**

**par būvniecības izmaksu indeksēšanas slieksni**

**2013.gadā noslēgtiem līgumiem**

Informatīvais ziņojums par būvniecības izmaksu indeksēšanas slieksni 2013.gadā noslēgtiem līgumiem sagatavots, izpildot Ministru kabineta 2012.gada 6.marta sēdes protokola Nr.12 25.§ „Informatīvais ziņojums "Par vadlīnijām būvniecības izmaksu indeksācijai"” 7.punktā doto uzdevumu: „Ekonomikas ministrijai sadarbībā ar Finanšu ministriju katru gadu līdz 30.novembrim noteikt indeksēšanas slieksni būvizmaksu indeksiem, kurus piemēro nākamā gadā izsludinātiem konkursiem un atbilstoši noslēgtiem līgumiem”.

Informatīvajā ziņojumā ir noteikts indeksēšanas slieksnis 2013.gadā noslēgtiem būvniecības darbu līgumiem, kā arī aprakstīts tā izmantošanas piemērs indeksēšanas apjoma noteikšanai.

2013.gadā noslēgtiem būvniecības darbu līgumiem indeksēšanas slieksnis visiem būvizmaksu ceturkšņa indeksiem tiek noteikts 2,41% līmenī (vidējās būvniecības izmaksu izmaiņas ceturksnī pret iepriekšējo ceturksni).

Galvenie indeksēšanas principi ir noteikti informatīvajā ziņojumā "Par vadlīnijām būvniecības izmaksu indeksācijai". Būvniecības izmaksas tiek indeksētas tikai tad, ja projekta līgumā ir atrunāta izmaksu indeksācija iespēja pie nosacījuma, ja faktiskā izmaksu inflācija (būvniecības izmaksu indeksa izmaiņas) pārsniedz noteikto slieksni. Izmaksu indeksāciju sāk tikai ar piekto būvniecības projekta realizācijas ceturksni.

Lai indeksētu konkrētā ceturkšņa (c) izmaksas, jāizmanto kumulatīvais izmaksu izmaiņu indekss attiecībā pret bāzes ceturksni (ceturksnis pirms būvniecības projekta īstenošanas uzsākšanas ceturkšņa).

1.tabulā doti būvniecības izmaksu izmaiņu indeksa sliekšņa vērtības (procentos) ceturksnim c attiecībā pret bāzes ceturksni atbilstoši šajā informatīvajā ziņojumā noteiktam vidējam ik ceturkšņa indeksēšanas slieksnim – 2,41%.

1.tabula

**Būvniecības izmaksu izmaiņu indeksa sliekšņa vērtības**

**konkrētam ceturksnim attiecībā pret bāzes ceturksni**

(%)

|  |  |  |  |  |  |
| --- | --- | --- | --- | --- | --- |
| ceturksnis | BII izmaiņas | ceturksnis | BII izmaiņas | ceturksnis | BII izmaiņas |
| 5 | 12,65 | 9 | 23,92 | 13 | 36,31 |
| 6 | 15,37 | 10 | 26,91 | 14 | 39,60 |
| 7 | 18,15 | 11 | 29,97 | 15 | 42,96 |
| 8 | 21,00 | 12 | 33,10 | 16 | 46,41 |

Indeksēšanas koeficienta aprēķināšanai tiek izmantoti ceturkšņu būvniecības izmaksu indeksi (BII), kuri tiek publicēti Centrālās statistikas pārvaldes (CSP) tīmekļa vietnes *Datu bāzes* Ražotāju cenu ceturkšņu sadaļas tabulā RC081 (*Būvniecības izmaksu indeksi sadalījumā pa objektiem un resursu grupām, 2005=100*).

Lai konstatētu vai faktiskā būvniecības izmaksu inflācija pārsniedz noteikto slieksni un aprēķinātu indeksācijas apjomu, jāveic sekojoši aprēķina soļi:

**1.solis**

Jāaprēķina faktiskā būvniecības izmaksu izmaiņu indeksa vērtība (%) ceturksnī c.

$∂P\_{f}^{c}=\left(\frac{P\_{f}^{c}}{P\_{f}^{0}}-1\right)\*100$ ,

kur $∂P\_{f}^{c}$ – faktisko būvniecības izmaksu izmaiņu indekss pret bāzes ceturksni procentos ceturksnī c;

 c – kārtējā līguma izpildes ceturkšņa numurs (c = 5, 6, ..., n);

 $P\_{f}^{c}$ – atbilstošais būvniecības izmaksu indekss ceturksnī c, kuru publicē CSP tabulā RC081;

 $P\_{f}^{o}$ – būvniecības izmaksu indekss bāzes ceturksnī, kuru publicē CSP tabulā RC081.

*Piemērs*

Piemērā izmantoti vēsturiskie CSP būvniecības izmaksu indeksa dati par 2005. un 2006.gadu. Pieņemts, ka būvniecības projekta īstenošana uzsākta 2005.gada 2.ceturksnī, kā arī līgumā atrunāts, ka tiek indeksētas mašīnu un mehānismu uzturēšanas un ekspluatācijas (MM) izmaksas.

 Atbilstoši CSP vēsturiskajiem datiem MM faktiskais izmaksu izmaiņu indekss būvniecības projekta 5.realizācijas ceturksnim bija

$∂P\_{f}^{5}=\left(\frac{P\_{f}^{5}}{P\_{f}^{0}}-1\right)\*100=\left(\frac{115,1}{96,4}-1\right)\*100=19,4$ .

**2.solis**

1.solī iegūtā vērtība jāsalīdzina ar attiecīgā ceturkšņa 1.tabulā doto sliekšņa vērtību.

Būvniecības izmaksas tiek indeksētas, ja

$∂P\_{f}^{c}>∂P\_{sl}^{c}$ ,

kur $∂P\_{f}^{c}$ – faktisko būvniecības izmaksu izmaiņu indekss procentos ceturksnī c;

 $∂P\_{sl}^{c} $– būvniecības izmaksu izmaiņu indeksa slieksnis procentos ceturksnim c;

 c – kārtējā līguma izpildes ceturkšņa numurs (c = 5, 6, ..., n).

*Piemērs*

Piemērā izmantots tāds pats ceturkšņa būvniecības izmaksu izmaiņu slieksnis kā šajā informatīvajā ziņojumā (2,41%). Par cik faktiskās būvniecības izmaksu izmaiņas (19,4%) bija par 6,75% lielākas nekā noteiktais slieksnis 5.ceturksnim (12,65%), tad 5.ceturkšņa veikto darbu izmaksām varēja veikt indeksāciju.

**3.solis**

Jāaprēķina būvniecības izmaksu indeksācijas koeficients.

$k^{c}=1+\frac{∂P\_{f}^{c}-∂P\_{sl}^{c}}{100}$ ,

kur $k^{c}$ – būvniecības izmaksu pārrēķinu koeficients ceturksnī c;

 c – kārtējā līguma izpildes ceturkšņa numurs (c = 5, 6, ..., n);

 $p∂P\_{f}^{c}$ – faktisko būvniecības izmaksu izmaiņu indekss procentos ceturksnī c;

 $∂P\_{sl}^{c}$ – būvniecības izmaksu izmaiņu indeksa slieksnis procentos ceturksnim c.

Ja ceturksnī nevar veikt indeksāciju, tad koeficienta vērtība ir 1.

*Piemērs*

Augšminētam piemēram indeksācijas koeficienta aprēķins ir sekojošs:

$k^{5}=1+\frac{∂P\_{f}^{c}-∂P\_{sl}^{c}}{100}=1+\frac{19,4-12,65}{100} $= 1,0675

**4.solis**

Ceturksnī veikto darbu (par kuriem paredzēts izrakstīt rēķinu vai veikt apmaksu) tāmes izmaksas jāreizina ar indeksācijas koeficientu.

Ja norēķini ir par pusgada vai gada darbiem, tad izmaksu indeksācijai jāizmanto atbilstošā perioda vidējais indeksācijas koeficients. Piemēram, 3. pusgadam jāizmanto 5. un 6.ceturkšņa indeksācijas koeficientu summa dalīta ar divi. Atbilstoši gada izmaksām ir jāsummē 4 ceturkšņu rādītāji un jādala ar četri.

Ekonomikas ministrs D.Pavļuts

Vīza: Valsts sekretārs J.Pūce

27.11.2012.
648
Ušpelis
67013164, Janis.Uspelis@em.gov.lv